एभरेस्ट म्याराथन दौड्दै अन्जु
लन्डन नर्थहोल्ट निवासी ४९ वर्षीया अन्जु रेग्मी सिग्देलले च्यारिटीका लागि एभरेस्ट म्याराथन दौड्ने भएकी छन् । सुदूरपश्चिमको सुर्खेतस्थित वादी समुदायका बालबालिकाको कोषमा सहयोग गर्ने उद्देश्यसाथ उनले मे अन्त्यमा नेपालमा हुने एभरेस्ट म्याराथनमा भाग लिन लागेकी हुन् ।
लन्डन — लन्डन नर्थहोल्ट निवासी ४९ वर्षीया अन्जु रेग्मी सिग्देलले च्यारिटीका लागि एभरेस्ट म्याराथन दौड्ने भएकी छन् । सुदूरपश्चिमको सुर्खेतस्थित वादी समुदायका बालबालिकाको कोषमा सहयोग गर्ने उद्देश्यसाथ उनले मे अन्त्यमा नेपालमा हुने एभरेस्ट म्याराथनमा भाग लिन लागेकी हुन् ।एभरेस्ट म्याराथन मे २९ तारिखमा बेसक्याम्पदेखि नाम्चेबजार हुँदै लुक्लामा अन्त्य हुनेछ । उनी यतिखेर प्रशिक्षण र चन्दा संकलनमा व्यस्त छन् ।‘खेलकुदले हाम्रो स्वास्थ्यमा खेल्ने अहम् भूमिकाका साथै प्रचारप्रसार र सीमान्तकृत एवं गरिबीको चपेटामा परेर हातमुख जोड्न र शिक्षादीक्षा ग्रहण गर्नबाट वञ्चित वादी समुदायका वालबालिकाको सहयोगका लागि च्यारिटी रन गर्ने अठोट राखेकी हुँ,’ धाविका अन्जुले भनिन् ।हिक्मत वादी र उनकी श्रीमतीले सुर्खेतमा विभिन्न क्षेत्रबाट वादी समुदायका एक सय किशोरकिशोरीलाई होस्टेलमा राखेर पालनपोषण गरिरहेका छन् । तर, उनको आर्थिक अवस्था दयनीय रहेको खबर ‘हेर्ने कथा’ बाट थाहा पाएपछि अन्जुले सहयोग जुटाउने अठोट लिएकी हुन् ।उनले इच्छुकलाई ‘गो फण्डमी’ मार्फत सहयोग गर्न पनि अपिल गरेकी छन् । चितवनको भरतपुर ४ पोख्रेली टोल लंकु घर भई हाल लन्डन बस्ने अन्जुले व्यस्तता बावजुद हालसम्म सातपल्ट म्याराथन दौडिसकेकी छन् ।‘म सम्पूर्ण महिलामा आह्वान गर्न चाहन्छु कि हरेक हप्ता कुनै न कुनै शारीरिक व्यायाममा आबद्ध हुनुहोस् यसले हाम्रो स्वास्थ्यमा सुधार र व्यक्तिगत तन्दुरुस्तीमा निकै ठूलो भूमिका खेल्छ,’ उनले भनिन्, ‘समय आफूले मिलाउने हो । हामी महिला भए पनि गर्न नसकिने केही छैन । अठोट गर्नुस् र आफ्नो प्रगतिको बाटोमा दृढ भएर अघि बढ्नुस्, सबैमा मेरो शुभकामना छ ।’उनले पुरुषलाई पनि आ–आफ्ना दिदीबहिनी, आमा, भाउजु र बुहारी अनि श्रीमतीलाई केही गर्ने हौसला दिन आग्रह गरिन् । ‘समाज परिवर्तन हरेक व्यक्तिको जिम्मेवारी हो । यो सचेत र स्वस्थ नागरिकले मात्र गर्न सक्छ जुन आजको सबैभन्दा ठूलो आवश्यकता हो,’ उनी भन्छिन् ।बेलायतको च्यारिटी संस्था नेप्लिज ब्रिटिस कम्युनिटी यूके कार्यसमितिमा आबद्ध भएर विभिन्न सहयोगमूलक कार्यमा संलग्न उनले लन्डनस्थित नेपाल रन यूकेको सदस्य भएर अरूलाई पनि हौसला बढाउने प्रयासमा लागिपरेको बताइन् ।सन् २०१८ नोभेम्बरदेखि दौड्न सुरु गरेकी उनले ५ हजार, १० हजार र केही हाफ म्याराथनपछि सन् २०२० बाट म्याराथन सुरु गरेकी हुन् । सन् २०२४ सम्म उनले विश्वका सबै ६ प्रमुख म्याराथनमा भाग लिने लक्ष्य राखेकी छन् । अब सिकागो र टोकियो बाँकी छ ।अन्जुको पहिलो म्याराथन सहभागिता लन्डन म्याराथन २०२० थियो, जुन कोभिड महामारीका कारण ‘भर्चुअल’ गरिएको थियो । उनले लन्डन म्याराथन २०२१, बर्लिन म्याराथन २०२२, लन्डन म्याराथन २०२२, न्यूयोर्क म्याराथन २०२२, बोस्टन म्याराथन २०२३ र केही दिनअघिमात्र लन्डन म्याराथन २०२३ मा समेत सहभागिता जनाएकी थिइन् ।